# Forberedelse og introduktion til klassen

*I dette dokument har du både informationer om, hvordan du kan forberede dig inden undervisningen i Demokratiets Dag, hvordan du kan gøre materialet til dit eget, samt et talepapir med en introduktion til dagen for eleverne.*

**Forberedelse**

DUF anbefaler, at du forud for undervisningsdagen har *læst alle* dokumenterne igennem. Derudover kan det være en god idé at printe alle dokumenterne ud, så du har dem ved dig.

* Forberedelse til dilemmaworkshop
* Skriv gerne andre nære kommunale dilemmaer ned, som du ved dine elever går op i. Formålet med øvelsen er at tale om lokale problemstillinger, eleverne kan forholde sig til, da deres engagement derved bliver større.

*Fx: Hvis eleverne ofte taler om dårlige busforbindelser til eller fra skole, men også om manglende faciliteter på skolen. Hvor skal pengene så bruges?*

* Print et stort JA og NEJ skilt ud
* Forberedelse til Prioritering og forhandlingsworkshop
* Print listen med prioriteringer (dokument X) så alle grupper kan modtage en liste. Der skal være 4-6 personer i hver gruppe.
* Sørg for at alle grupper kan få en kuglepen og et hvidt stykke papir

**Underviseren – gør materialet til dit eget**

Materialet du har modtaget fra DUF, må du gerne omformulere til dit eget. Du kender dine elever bedst, og du ved, hvad der fylder og betyder noget hos dem. Du skal derfor se nedenstående *’Talepapir – introduktion i klassen’* de løbende opfølgende spørgsmål og tekster som inspiration frem for en manual.

Husk at ikke alle eleverne bor i samme kommune, og det gør ikke noget ift. de forskellige workshops.

**Talepapir - Introduktion i klassen**

*Dette talepapir beskriver, hvad du kan sige. Du er dog meget velkommen til at udvælge, det der giver mening for dig.*

I dag bliver det en anderledes dag, fordi vi skal starte med at tale om samfund og politik. Jeg har glædet mig meget.

Valgdeltagelsesundersøgelser viser, at elever erhvervsuddannelser stemmer op til 25% mindre end jeres jævnaldrende på de gymnasiale uddannelser, når der er valg. Og det er en udfordring, fordi det betyder, at jeres holdninger ikke repræsenteres i lige så høj grad, der hvor beslutningerne træffes.

*Jeg* tror dog ikke det handler om, at I er ligeglade med vores samfund. I har måske bare mindre tillid til at politikerne holder, hvad de lover og lytter til jeres problemer og udfordringer – og vi er måske ikke altid så gode til at spørge om, hvad I egentlig mener, men det vil jeg prøve at lave om på i dag, fordi jeg ved, I har en masse holdninger.

Så i dag er det jer og jeres holdninger, der skal på banen. Jeg håber, I alle vil deltage aktivt og sige, hvad I tænker og mener, for ellers bliver dagen virkelig kedelig. Derfor skal vi i dag lave to workshops. En workshop der omhandler forskellige dilemmaer og en, hvor I skal blive enige og vælge, hvad I vil prioritere, hvis I har magten i jeres kommune.

I dag vil I høre ordet kommune og region flere gange. Ved I hvad en kommune eller en region er? Eller hvad de laver?

Kommune

Danmark er inddelt i 98 kommuner, og i klassen kommer vi fra flere forskellige kommuner (nævn eksempler). Grunden til, at vi er inddelt i kommuner skyldes, at så kan hver kommune/lokalområde bestemme, hvad de gerne vil bruge deres penge på. I Holbæk kommune har de måske brug for nye skoler, hvor Aarhus kommune måske skal have et nyt kulturhus. Det er kommunerne der skal varetage opgaver som alt med børnepasning, folkeskolen og beskæftigelse. De har derfor stor betydning for din og min hverdag.

Region

I Danmark har vi også fem regioner. Regionerne har ansvaret bl.a. for sygehusvæsenet. Det vil sige sygehusene, psykiatrien, privatpraktiserende læger og speciallæger.

Grunden til, at vi blandt andet skal tale om Kommuner og Regioner (selvom det lyder kedeligt), skyldes at der d. 16. november 2021 er *Kommunal – og Regionalvalg*. Det betyder at jer over 18 år kan stemme til det valg.

Inden vi går i gang med første workshop, så er der to grundlæggende **regler** for dagen:

* + Den første er, at må mene ALT så længe man kan finde ud af at sige det på en ordentlig og respektfuld måde.
	+ Den anden regel er, at der ikke er nogle rigtige eller forkerte svar, så længe man overholder regel nr. 1 og tager de opgaver man bliver stillet overfor seriøst.